《过分水岭初出建宁界》
宋代·喻良能

辛卯踰闽峤，淳熙出建关。瀰漫第五渡，险绝百重山。

近夏凉风发，新晴丽景还。翠烟飞缥缈，好鸟语绵蛮。

密树青罗幄，连峰碧玉环。野英纷剨剨，岩溜碎潺潺。

小艇横清泚，飞桥截碧湾。机舂流水激，架厂石崖悭。

紫笋和泥采，青梅带叶攀。未能供旨味，聊得悦慈颜。

取醉三杯适，攲眠一饷閒。自怜霜鬓白，人羡綵衣斑。

物色挥毫里，家山隐几间。狂歌聊尔耳，同志傥吾删。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。